TPIPP ปักธงรายได้ปี 63 แตะ 1.3 หมื่นลบ.เดินหน้าลงทุนโรงไฟฟ้า 3,700MW ในเซาท์เทิร์นซีบอร์ด
TPIPP ปักธงรายได้ปี 63 แตะ 1.3 หมื่นลบ.เดินหน้าลงทุนโรงไฟฟ้า 3,700MW ในเซาท์เทิร์นซีบอร์ด
TPIPP ปักธงรายได้ปี 63 แตะ 1.3 หมื่นลบ.เดินหน้าลงทุนโรงไฟฟ้า 3,700MW ในเซาท์เทิร์นซีบอร์ด
11 ก.พ. 2563

นายภัคพล เลี่ยวไพรัตน์ รองกรรมการผู้จัดการใหญ่ สายบัญชีและการเงิน บริษัท ทีพีไอ โพลีน เพาเวอร์ จำกัด (มหาชน) หรือ TPIPP เปิดเผยว่า บริษัทตั้งเป้าหมายรายได้ 13,000 ล้านบาท เพิ่มขึ้นจากปีก่อนที่มีรายได้รวม 10,905.83 ล้านบาท ซึ่งเป็นไปตามแผนยุทธศาสตร์ 3-5 ปี เพื่อสร้างการเติบโตระยะสั้น ระยะกลาง และระยะยาว โดยในระยะสั้นมุ่งเน้นปรับปรุงประสิทธิภาพและติดตั้งหม้อต้มไอน้ำ (Boiler) ใหม่ 3 ตัวให้กับโรงไฟฟ้าขยะ คาดว่าจะแล้วเสร็จในไตรมาส 2/63 ส่งผลทำให้อัตราการเดินเครื่องจักรผลิตไฟฟ้าเพิ่มขึ้นเป็นระดับ 95-100% จากเดิมอยู่ระดับ 88.90% และทำให้สามารถขายไฟฟ้าได้เต็มประสิทธิภาพตามสัญญาซื้อขายไฟฟ้า (PPA)
ส่วนในระยะกลาง บริษัทยังคงนโยบายเข้าร่วมประมูลโครงการโรงไฟฟ้าขยะ โดยสนใจเข้าประมูลโรงไฟฟ้าขยะชุมชนในจังหวัดสงขลาและนครราชสีมา กำลังการผลิตรวม 20 เมกะวัตต์ (MW) และในระยะยาว อยู่ระหว่างศึกษาโครงการพัฒนาพื้นที่ชายฝั่งทะเลภาคใต้ (Southern Seaboard) ซึ่งเป็นโครงการจิกะโปรเจกต์ที่มีขนาดใหญ่เพื่อพัฒนาเศรษฐกิจและสังคมในพื้นที่จังหวัดชายแดนภาคใต้
ทั้งนี้ บริษัทสนใจลงทุนพัฒนาโครงการโรงไฟฟ้าพลังงานสะอาดสีเขียวขนาด 1,700 เมกะวัตต์ จากก๊าซธรรมชาติ (LNG)  และอีก 2,000 เมกะวัตต์ จากพลังลม พลังแสงอาทิตย์ และชีวมวล รวมถึงการก่อสร้างท่าเรือเพื่อการพาณิชย์ ในพื้นที่ Southern Seaboard โดยมีความพร้อมทั้งด้านเงินทุนและฐานะการเงินที่แข็งแกร่ง
“เราให้ความสำคัญกับการลงทุนในประเทศเป็นหลัก เพื่อตอกย้ำศักยภาพผู้นำอันดับหนึ่งโรงไฟฟ้าพลังงานสีเขียวที่ช่วยกำจัดขยะให้ประเทศ (Green &amp; Clean Energy) โดยเฉพาะโครงการ Southern Seaboard ซึ่งจะพัฒนาเศรษฐกิจและสังคมในพื้นที่จังหวัดชายแดนภาคใต้ ช่วยสร้างรายได้ให้คนท้องถิ่นให้เกิดการจ้างงานมากขึ้น เบื้องต้นทางศูนย์อำนวยการบริหารจังหวัดชายแดนใต้ (ศอ.บต.) เป็นเจ้าภาพหลัก โดย TPIPP มีความพร้อมและได้ศึกษาการลงทุนแล้ว”นายภัคพล กล่าว
ส่วนผลการดำเนินงานปี 62 บริษัทมีรายได้รวม 10,905.83 ล้านบาท เพิ่มขึ้น 37.78% จากช่วงเดียวกันของปี 61 ที่มีรายได้ 7,915.35 ล้านบาท และมีกำไรสุทธิที่ 4,606.81 ล้านบาท เพิ่มขึ้น 24.54% เมื่อเทียบกับปีก่อนที่มีกำไรสุทธิ 3,698.96 ล้านบาท